ï»¿Wayan na kasa
Ursula Nafula
Fabianus Bayu

Kiswahili

Wayan aliishi katika kijiji kidogo kando ya bahari.
Watu wa hapo waliamini kwamba mtu
anapokufa, yeye hurudi baharini.
Bahari ni mahali maalum ambapo mababu huishi.

Baba ya Wayan na babu yake walikuwa wavuvi. Wanaume wengi kijijini
walikuwa wavuvi, na ilikuwa hivyo kila wakati.
Kila macheo, wanaume walikwenda kuvua samaki kwa kutumia mashua. Kila
mawio, walirudi na boti zao zikiwa zimejaa samaki.

Wayan alijifunza kuvua samaki wakati
kila kitu kilikuwa kinabadilika kwa wavuvi.
Kulikuwa na samaki wachache, na
walikuwa wadogo kila mara.
Wakati mwingine, boti zilirudi bila kitu,
ingawa walikuwa baharini siku nzima.

Fuo za bahari pia zilibadilika. Zilikuwa chafu wakati wote, na takataka
za plastiki zilitupwa mchangani.
Wakati wa maji makuu, mawimbi yalisukuma plastiki ndani ya bahari.
Hatua kwa hatua, watu kijijini walianza kuugua. Hawakuweza kupona.

Siku moja, Wayan alipokuwa akivua
samaki, dhoruba ilianza kuvuma.
Akasongwa kwa mawimbi.
Kasa akamwokoa. "Mimi ni Bintang.
Nitakusaidia, panda mgongoni
kwangu," Kasa akasema.
"Labda unaweza kunisaidia. Babu
yangu ni mgonjwa sana na hakuna
anayejua la kufanya."

Bintang alimpeleka Wayan kwa babu yake. Kasa mzee alikuwa mgonjwa sana
na alikuwa na shida ya kupumua.
Wayan aliona kitu cha ajabu kikitokezea kwenye pua la babu. Alisema,
"Nitajaribu kukivuta kitu hiki, lakini itakuwa uchungu!"
Wayan alivuta na kuvuta. Babu alilia na kulia.

Hatimaye, jani la plastiki lililokuwa
limekwama kwenye koo la babu lilitoka!
Babu alianza kupumua kwa urahisi
zaidi. Bintang akamwambia Wayan,
"Nitakupeleka kwa kasa wengine."
Walienda katika Hospitali
iliyowahudumia Kasa. "Ni nini
kilichotokea kwa kasa hawa?" Wayan aliuliza.

"Walikula mifuko ya plastiki wakidhani ni chakula. Sisi kasa hatuwezi
kuona vizuri. Kwetu, mfuko wa plastiki unaonekana kama samaki," Bintang alieleza.
Akaendelea kumwambia, "Tunahitaji msaada wako. Tafadhali waambie watu
wasitupe plastiki ardhini wala majini."

Wayan aliahidi kwamba angefanya
alivyoweza kusaidia. Bintang
alimrudisha ufuoni, kisha akaogelea na kwenda zake.
Wayan aligundua kuwa wanakijiji
walihitaji kusafisha bahari na fuo.
Alikimbilia kwa wazee kuwaambia juu ya kasa.

Mkuu wa kijiji aliita mkutano na kila mtu akakusanyika kumsikiliza Wayan.
Wanakijiji walijadili shida hiyo kwa muda mrefu. Mwishowe, walikubaliana
juu ya hatua muhimu za kuiokoa bahari yao na wanyama na mimea yake.

Watu walikubaliana kupiga marufuku
majani ya plastiki, chupa za plastiki na
mifuko ya plastiki.
Walikubaliana kutupa takataka zao
kwenye mapipa ya takataka tu, na
kuacha kuchoma na kuzika plastiki.
Waliamua kuacha kuvua hadi bahari
itakapokuwa safi.

Mwishowe, bahari na fuo zilirudi jinsi
zilivyokuwa kabla ya Wayan kuzaliwa.
Maji yalikuwa safi na yenye wingi wa
uhai. Watu walikoma kuwa wagonjwa
kutokana na kula samaki wagonjwa.
Wayan alijifunza kwamba bahari
inapochafuliwa, sisi sote tunateseka.
Inapokuwa safi, sote tunafurahi.


You are free to download, copy, translate or adapt this story and use
the illustrations as long as you attribute in the following way:

Wayan na kasa
Author - Yvette Bezuidenhout
Translation - Ursula Nafula
Illustration - Fabianus Bayu
Language - Kiswahili
Level - Longer paragraphs
Â© African Storybook Initiative 2019
Creative Commons: Attribution 4.0
Source www.africanstorybook.org
Original source www.wayan.blue


Question: Ni nani aliishi katika kijiji kidogo kando ya bahari
Answer: Wayan